En andelshaver i et boligkvarter i Brønderslev har sammen med sin ejendomsmægler sat ekstra trumf på hushandlen. Med andelsbeviset til boligen følger nemlig bilnøgler og en Citroën C1. Boligen har været til salg i ca. et år, og derfor har mægler og sælger nu tænkt kreativt og smidt bilen oven i handlen. - Vi har forsøgt forskellige tiltag uden, at der er sket noget, og nu forsøger vi så med C1'eren også, siger andelshaver Søren Hvidesten. Andelen koster 299.000 kr., og med en nærmest ny Citroën C1 oveni, mener ejendomsmægleren, at der er basis for at gøre en god handel. -Man får jo ikke bare en andelsbolig, man får jo også en bil, så man kan jo indirekte sige, at man får lidt mere for pengene, siger Peter Nedergaard fra Nybolig Brønderslev. Ifølge Peter Nedergaard er det ikke en ny tendens, at man som boligejer sælger sin bil også. Han ser det mere som en sensation. - Jeg har hørt om det få gange tidligere, men det var en mægler på Sjælland og så en enkelt gang i Aalborg også, siger han. Søren Hvidesten og hans kone håber på snarligt salg, og har på forhånd anskaffet sig to cykler.
I Brønderslev går en ejendomsmægler nye veje for at få en bolig solgt.